Ministrstvo za kulturo na podlagi 104. člena Zakona o uresničevanju javnega interesa za kulturo (Uradni list RS, št. 77/07- uradno prečiščeno besedilo, 56/08, 4/10, 20/11, 111/13, 68/16 , 61/17 in 21/18 - ZNOrg ; v nadaljnjem besedilu: ZUJIK) ter v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljnjem besedilu: Pravilnik) in s Pravilnikom o strokovnih komisijah (Uradni list RS, št. 77/18) objavlja

**Javni razpis za financiranje štipendij Ministrstva za kulturo za podiplomski študij in izpopolnjevanje v državah izven držav članic Evropske unije z začetkom v študijskem letu 2020/21 (razpis, oznaka JPR-ŠTIP-2020)**

Naziv in sedež naročnika: Ministrstvo za kulturo, Maistrova 10, 1000 Ljubljana (v nadaljnjem besedilu: ministrstvo).

1. **Predmet in področje razpisa**

**Predmet razpisa so**:

1. štipendije za podiplomski (druga ali tretja bolonjska stopnja) študij in izpopolnjevanje v državah izven držav članic Evropske unije (v nadaljevanju: državah izven EU), na področjih umetnosti, filma, kulturne dediščine in področju kulturnega menedžmenta;

V tem razpisu uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

1. **Cilji razpisa**

Ministrstvo bo sredstva namenilo posameznikom, ki delujejo na področjih umetnosti, filma, kulturne dediščine in kulturnega menedžmenta ter se bodo izobraževali na podiplomskem študiju v državah izven EU s ciljem:

* večje dostopnosti do izobraževanja,
* dviga specifičnih znanj, usposobljenosti, spretnosti in kompetenc ter mobilnosti posameznikov ter
* lažjega vključevanja mladih na trg dela.

1. **Osnovna pravila in področja razpisa**

**Namen in področje delovanja**

Področja umetnosti, na katerih bodo prijavitelji za štipendijo delovali po končanem izobraževanju kot ustvarjalci ali poustvarjalci, so: glasbene, intermedijske, uprizoritvene in vizualne umetnosti ter arhitektura, oblikovanje, fotografija in film.

Področje kulturne dediščine za katero se bodo izobraževali prijavitelji za štipendijo, obsega:

- konservatorske vede in konserviranje-restavriranje vseh zvrsti predmetov kulturne dediščine,

- muzeološke in heritološke vede

Področje kulturnega menedžmenta obsega podiplomski študij na študijski smeri kulturnega menedžmenta z javno veljavnostjo na podlagi katerega prijavitelj pridobi magistrski (2. bolonjska stopnja) ali doktorski naziv (3. bolonjska stopnja).

Štipendije za podiplomski študij se dodelijo za največ dve študijski leti in za največ eno stopnjo izobrazbe. Štipendisti, ki že imajo sklenjeno pogodbo z ministrstvom za študijsko leto 2020/21 ali ki še nimajo izpolnjenih pogodbenih obveznosti iz preteklih let in študija še niso zaključili, na tem razpisu ne morejo kandidirati. Štipendije so namenjene študentom podiplomskih študijev in sicer za drugo ali tretjo stopnjo študija in za podiplomsko izpopolnjevanje.

**Status študenta**

V času prejemanja štipendije morajo imeti prijavitelji status študenta za polni študijski čas z obliko študija »full-time« (študij s polno študijsko obremenitvijo). Študent za polni študijski čas je oseba, katere primarna dejavnost je študij (v nadaljnjem besedilu: študent).

Študent od začetka študijskega leta, za štipendiranje katerega se prijavlja, ne sme biti v delovnem razmerju oziroma samozaposlen v Republiki Sloveniji ali tujini, vpisan v evidenco brezposelnih oseb pri Zavodu Republike Slovenije za zaposlovanje oziroma pristojnem organu v tujini, imeti statusa upokojene osebe, biti odgovorna oseba gospodarskih družb ali direktor zasebnega zavoda ali primerljivega statusa v tujini.

Do štipendije niso upravičeni prijavitelji, ki imajo študijskem letu 2020/21 status absolventa oziroma enakovredni status.

**Sočasno prejemanje drugih štipendij**

Študent v času štipendiranja ne sme prejemati druge štipendije iz državnega ali lokalnih proračunov, ali štipendije iz evropskih sredstev, prav tako ne delovne štipendije ministrstva, Slovenskega filmskega centra javne agencije Republike Slovenije, Javnega sklada Republike Slovenije za kulturne dejavnosti ali Javne agencije za knjigo Republike Slovenije.

**Izplačevanje štipendij**

Višina štipendije za podiplomski študij v ali izpopolnjevanje v državah izven EU je predvidoma 3.906 EUR na semester (651 EUR na mesec) oziroma največ 7.812 EUR na študijsko leto, ki se izplača predvidoma dvakrat v študijskem letu (če študijske obveznosti v posameznem študijskem letu trajajo samo en semester oziroma 6 mesecev, je prijavitelj za to leto upravičen do štipendije samo za opravljeni semester) Pravica do štipendije se lahko dodeli od letnika, v katerega je štipendist vpisan v zimskem semestru 2020/21, do zaključka posameznega študijskega programa (izjemoma od spomladanskega semestra 2020/21 če se takrat začne študij). Prijavitelj se mora vpisati in s študijem v tujini s tem letnikom tudi začeti v študijskem letu 2020/21.

Štipendij se ne podeljuje za absolventski staž. Štipendiranje lahko traja največ toliko študijskih let, kolikor jih je predpisanih s programom, za štipendiranje katerega se vlagatelj prijavlja oziroma ustrezno manj, če se štipendija dodeli za višji letnik študija. Štipendist mora v času študija redno napredovati v višji letnik, zaključiti študij v pogodbenem roku in izpolnjevati druge obveznosti, predpisane s pogodbo.

Štipendijsko razmerje lahko miruje (tj. če štipendist ne napreduje v višji letnik oziroma ga ne zaključi v dogovorjenem roku) v skupnem trajanju največ eno študijsko leto v celotnem obdobju izobraževanja in sicer s soglasjem ministrstva. V primeru opravičljivih razlogov štipendijsko razmerje miruje toliko časa, kolikor trajajo opravičljivi razlogi, vendar ne več kot tri leta v celotnem obdobju trajanja izobraževalnega programa, za katerega je štipendist pridobil štipendijo. Ministrstvo lahko odobri mirovanje iz opravičljivih razlogov na podlagi pisne prošnje štipendista in priloženih ustreznih dokazil, s katerimi štipendist dokazuje opravičljive razloge za mirovanje. Če štipendist ne izpolni pogodbenih obveznosti, se zaveže, da bo vrnil že izplačane zneske štipendije z zakonitimi zamudnimi obrestmi v enem mesecu po pisnem pozivu ministrstva.

**Obveznosti štipendista po končanju študija**

Prejemniki štipendije se zavežejo, da bodo študij zaključili in da bodo po končanem šolanju delovali v Republiki Sloveniji ali v drugih državah Evropske unije predstavljali in promovirali slovensko kulturo vsaj toliko časa, kot so prejemali štipendijo in da bodo o tem predložili ustrezna dokazila.

**Objava osebnih podatkov**

Prijavitelj z oddajo vloge dovoljuje objavo in obdelavo osebnih podatkov z namenom vodenja razpisa, objave rezultatov razpisa na spletni strani ministrstva, za znanstveno raziskovalne in statistične namene skladno z Zakonom o dostopu do informacij javnega značaja(Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18) in Zakonom o varstvu osebnih podatkov(Uradni list RS, št. 94/07 – uradno prečiščeno besedilo).

Pomen izrazov:

* študijsko leto je leto, v katerem se izvaja študij in obsega čas od vpisa do zaključka posameznega letnika, ki je praviloma v naslednjem letu, in praviloma traja od oktobra do junija oziroma septembra naslednjega leta;
* semester je obdobje v študijskem letu, ki praviloma traja 6 mesecev (običajno od oktobra do marca ter od aprila do septembra);
* potrdilo o vpisu je dokument, s katerim šola potrdi, da je študent vpisan na to izobraževalno institucijo v tekočem študijskem letu ali semestru za polni študijski čas;
* javno veljavni program je program, ki je mednarodno primerljiv in akreditiran v državi, kjer se izvaja, s strani državne institucije, ki je odgovorna za izobraževanje v tej državi na kateri po zaključku prijavitelj dobi priznano drugo ali tretjo stopnjo bolonjskega študija (master, PhD).

1. **Pogoji za sodelovanje na razpisu**

**Na razpis se lahko prijavi prijavitelj, ki**:

* je priložil vse v razpisnem besedilu določene obrazce in priloge,
* se izobražuje na področju umetnosti, kulturne dediščine in kulturnega menedžmenta navedenem v 3. točki razpisa in se prijavlja za štipendijo za podiplomski študij z javno veljavnostjo ali izpopolnjevanje v državah izven EU,
* prijavitelj je rojen leta 1985 ali mlajši,
* ima status študenta za polni študijski čas, študenta z obliko študija s polno študijsko obremenitvijo (»full-time study«) in v študijskem letu 2020/21 nima statusa absolventa oziroma enakovrednega statusa;
* je priložil mnenje strokovnjaka, s področja, za katerega se prijavlja;
* od začetka študijskega leta, za katerega štipendiranje se prijavlja, ne bo v delovnem razmerju oziroma samozaposlen v Republiki Sloveniji ali tujini, ne bo vpisan v evidenco brezposelnih oseb pri Zavodu Republike Slovenije za zaposlovanje oziroma pristojnem organu v tujini, ne bo imel statusa upokojene osebe, ne bo odgovorna oseba gospodarskih družb ali direktor zasebnega zavoda ali primerljivega statusa v tujini;
* ima **končano stopnjo izobrazbe** pred tisto, za katero se prijavlja in ta ni nižja od zaključenega dodiplomskega študija in predloži dokazilo
* ima povprečno študijsko oceno vsaj 8,00 (brez ocene diplome) in predloži ocene študija oziroma ob vpisu v višji letnik najmanj enega v celoti zaključenega letnika. Ocene na programih, kjer je ocenjevalni sistem drugačen od uradnega načina ocenjevanja v Sloveniji, morajo prijavitelji pretvoriti v enotni sistem ocenjevanja v Republiki Sloveniji (ministrstvo lahko naknadno pozove prijavitelja k predložitvi uradne ocenjevalne lestvice z legendo in razponom ocen);
* sofinanciranja za isto stopnjo študija še ni prejemal;
* ima stalno bivališče v Republiki Sloveniji, kar dokazuje s fotokopijo potnega lista ali osebne izkaznice – obe strani;
* se je na razpis prijavil samo z eno vlogo, in sicer samo za eno smer študija na eni izobraževalni instituciji (če bo predloženih več vlog, bo upoštevana prvo prispela oziroma prva navedena);se ne vpisuje ponovno v isti letnik programa, za katerega zaproša za štipendijo, v katerega je bil v preteklosti že vpisan;
* ne odhaja na študij v tujino prek programov akademskih izmenjav;
* izbere tak študij, za katerega se prijavlja za štipendijo, ki se ne izvaja kot skupen študijski program (npr. Joint Degree Program), ki ga visokošolska ustanova sprejme in izvaja skupaj z eno ali več visokošolskimi ustanovami, med katerimi ima katerakoli izmed sodelujočih ustanov sedež v Republiki Sloveniji oziroma ni študijski program, pri katerem bi del obveznosti opravil v Republiki Sloveniji;
* bo v času štipendiranja prebival v državi, v kateri se izvaja izobraževanje;
* študija, navedenega v prijavi ne opravlja v obliki študija na daljavo oziroma e-študija;
* je v študijskem letu 2020/21 sprejet in vpisan v izbrani študijski program;
* nima neizpolnjenih obveznosti do Ministrstva za kulturo;
* nima sklenjene pogodbe o štipendiranju Ministrstva za kulturo v študijskem letu 2020/21.
* se ne prijavlja hkrati za razpis JPR-ŠTIPD-2020 (dodiplomski študiji).

Prijavitelj mora imeti končano izobrazbeno stopnjo pred tisto, za katero se prijavlja, pri čemer ta ne sme biti nižja od zaključenega dodiplomskega študija.

V primeru, da povprečna ocena ni izračunana in jasno razvidna ali v primeru zavajanja, se šteje, da gre za vlogo neupravičene osebe.

Štipendija se ne more prvič dodeliti za letnik, v katerega je vlagatelj ponovno vpisan ali v času dodatnega študijskega leta po izteku izobraževalnega programa ali v času podaljšanega študentskega statusa. Štipendija se ne more dodeliti za izobraževalni program na ravni izobraževanja, ki je enaka ali nižja od ravni, za katero je že prejemal štipendijo Ministrstva za kulturo. Štipendist ne more pridobiti štipendije za izobraževanje na višji ravni, dokler ne zaključi izobraževanja na ravni, za katero je prejemal štipendijo

Ministrstvo lahko kadarkoli med postopkom zahteva dodatne informacije o študijskem programu vlagatelja ali druga dokazila, če iz predložene dokumentacije niso razvidni vsi podatki, ki so potrebni za odločanje.

**4.1 Oddaja vlog**

Prijavitelji morajo vlogo za razpis podati tako, da so vsi podatki zapisani v uradnem jeziku Republike Slovenije. Prevodu obveznih prilog uradnih dokumentov (javnih listin), dokazil (npr. o sprejetju v študijski program, o trajanju šolanja) in priporočil pa mora biti priložen izvirnik ali fotokopija izvirnika. Če je prijavitelj izobraževanje zaključil v tujini, kjer se ocenjevalni sistem razlikuje od uradnega načina ocenjevanja v Republiki Sloveniji mora predložiti tudi uradno ocenjevalno lestvico z legendo ocen, ki jo izda tuja izobraževalna institucija, na kateri je prijavitelj zaključil izobraževanje, s prevodom. Če povprečna ocena ni izračunana in jasno razvidna ali v primeru zavajanja se šteje, da gre za vlogo neupravičene osebe.

**4.2 Izpolnjevanje splošnih razpisnih pogojev za sodelovanje na razpisu:**

Izpolnjevanje splošnih pogojev ugotavlja komisija za odpiranje vlog, ki jo za razpisano področje, izmed zaposlenih na ministrstvu, imenuje minister.

**Zavržba vloge**

V primeru naknadne ugotovitve, da vloga ne izpolnjuje katerega od splošnih pogojev ali ne ustreza predmetu razpisa, bo pristojni uslužbenec vlogo zavrgel.

Ministrstvo lahko, v primeru naknadne ugotovitve o neizpolnjevanju splošnih ali posebnih pogojev kadarkoli v postopku in tudi po že izdani dokončni odločbi o izboru prijavitelja, spremeni odločitev in s prijaviteljem ne sklene pogodbe (oziroma se v primeru, da ne predloži vseh dokazil v roku šteje, da je odstopil od vloge oziroma bo njegova vloga zavržena kot vloga neupravičene osebe).

**Rezervna lista**

Strokovna komisija bo poleg izbranih prijaviteljev oblikovala tudi rezervno listo prijaviteljev (po prednostnem redu), ki bodo lahko prejeli štipendijo v primeru povečanja ali sprostitve proračunskih sredstev, če se npr. zaradi odstopa ali nepredložitve dokazil (potrdila o vpisu oz. o sprejetju v študijski program ipd.) katerega izmed prvotno izbranih prijaviteljev, sprostijo finančna sredstva. Na rezervno listo se lahko uvrstijo prijavitelji, ki dosežejo vsaj 81 točk in zaradi omejitve finančnih sredstev niso bili izbrani v sofinanciranje. Prijaviteljem z rezervne liste se dodelijo finančna sredstva po prednostnem redu, ki ga določi strokovna komisija glede na doseženo število točk.

**5. Razpisni kriteriji**

**Kriteriji za izbor prijaviteljev**

Splošni kriteriji:

5. 1 Dosežki:, prejete nagrade, avtorska dela, praksa in drugi dosežki na področju (najvišje možno število točk je 10),

* 5. 2. Aktivnost: npr. medijske objave, koncertni listi, razstavni katalogi, gledališki listi ipd. (najvišje možno število točk je 10),
* 5.3. Strokovne reference: priporočila, strokovne reference, uspešno opravljeni morebitni zahtevnejši sprejemni izpiti (najvišje možno število točk je 20),
* 5. 4. Tehtnost vsebinske obrazložitve in utemeljitve - npr. motivacijsko pismo, izbrani študijski program, povezava med študijskim programom in področjem delovanja, vizija kariernega razvoja , kreativnost ipd. (najvišje možno število točk je 20),
* 5.5. Uspeh: učni oziroma študijski uspeh (najvišje možno število točk je 20)

do 7,99: 0 točk,

od 8,00 do 8,99: 15 točk,

od 9,00 do 9,49: 18 točk,

od 9,50 do 10: 20 točk

(Oziroma v primeru da se šteje predhodno izobraževanje

in sicer: do 19 točk na maturi (oz. povprečna ocena do 3,99): 0 točk,

od 20 do 22 točk na maturi (oz. povprečna ocena od 4,00 do 4,49): 15 točk,

od 23 do 24 točk na maturi (oz. povprečna ocena od 4,50 do 4,89): 18 točk,

od 25 točk in več na maturi (oz. povprečna ocena 4,90 in več): 20 točk

* 5. 6. Letnik: vpis v drugi ali višji letnik podiplomskega študija (10 točk),
* 5. 7. Starost: mlajši - rojeni 1993 in mlajši (10 točk).

**6. Uporaba kriterijev**

**Povzetek načina ocenjevanja:**

Ocenjevanje in vrednotenje ustreznih vlog bo izvedla strokovna komisija za podeljevanje štipendij v skladu z 11. in 12. členom Pravilnika.

Najvišje možno število prejetih točk je 100. Sofinancirani pa so lahko prijavitelji, ki prejmejo najmanj 81 točk in bodo v postopku izbire ocenjeni višje, v okviru razpoložljivih sredstev (in do porabe sredstev).

Če bo več prijaviteljev v postopku ocenjevanja prejelo enako število točk, bo imel prednost prijavitelj z višjo povprečno študijsko oceno (brez ocene diplome) glede na ustrezno potrdilo o ocenah, nato pa prijavitelj z višjim številom točk pri kriteriju priporočila, strokovne reference, če tudi v tem primeru ne bo mogoče določiti prijavitelja, pa b odločil žreb.

Kriteriji bodo pri presoji vlog smiselno uporabljeni glede na strokovno področje.

**7. Okvirna vrednost razpoložljivih sredstev razpisa JPR-ŠTIP-2020 namenjenih štipendiranju v letu 2020**

Okvirna vrednost razpoložljivih sredstev za študijsko leto 2020/21 je 23.500 evrov proračunskih sredstev do konca leta 2020

Ministrstvo bo izbralo prijavitelje po postopku, ki ga določata ZUJIK in Pravilnik ter predvidoma do vrednosti, določene s tem razpisom.

**8. Obdobje za porabo dodeljenih sredstev**

Dodeljena proračunska sredstva morajo biti porabljena v proračunskem letu 2020 oziroma v plačilnih rokih, kot jih določajo Zakon o izvrševanju proračunov Republike Slovenije za leti 2020 in 2021 (Uradni list RS, št. 75/19,), Proračun Republike Slovenije za leto 2020 (Uradni list RS, št. 75/19) oziroma druge ustrezne pravne in finančne podlage.

**9. Razpisni rok**

Razpisni rok se začne **31. 7. 2020** in se izteče **31. 8. 2020.**

**10. Razpisna dokumentacija**

Razpisna dokumentacija obsega:

* besedilo razpisa,
* prijavni obrazec: prijavni obrazec 1 - identifikacijski obrazec in prijavni obrazec 2 - kontrolni obrazec.

**11. Obvezni dokumenti prijaviteljev za štipendije za podiplomski študij on izpopolnjevanje v državah izven držav članic EU**

Vse obrazce in dokazila je poleg tiskane različice treba obvezno predložiti tudi na e-nosilcu podatkov (CD-ROM, DVD-ROM ali USB podatkovni ključ) v Wordovi oziroma Excelovi obliki ali kot skeniran dokument (v primeru raznih dokazil). Tiskana različica posredovanih obrazcev se mora ujemati z elektronsko različico. V primeru razlik med tiskano in elektronsko različico velja tiskana različica. Priloge naj bodo označene z ustrezno veliko tiskano črko.

**Obvezne sestavine vloge:**

Priloge in dokazila je treba označiti z ustrezno veliko tiskano črko, kot sledi v nadaljevanju. Vloge morajo biti posredovane na v celoti izpolnjenih, vsebinsko nespremenjenih obrazcih.

A) izpolnjen in lastnoročno podpisan **prijavni obrazec 1ŠTIP,** vključno z **življenjepisom** (z dokazili o nagradah, sodelovanjih ipd. od leta 2017) **in motivacijskim pismom.**

B) izpolnjen in lastnoročno podpisan **kontrolni obrazec 2ŠTIP.**

C) fotokopijo **dokazila o končani stopnji šolanja** (z javno veljavo) s prevodom,pred tisto, za katero se prijavitelj prijavlja, tj. diplome oziroma magisterija.

Č) **potrdilo šole o vseh opravljenih izpitih z razvidnimi ocenami in izračunom povprečne ocene** na dve decimalki s prevodom. Pred podpisom pogodbe lahko ministrstvo zahteva overjene dokumente. Priložiti je potrebno dokazilo o ocenah študija z izračunom povprečne ocene, brez ocene diplome, na katerem je zaključen najmanj en letnik. V kolikor najmanj en letnik še ni zaključen, pa ocene predhodnega izobraževanja. Predložiti je potrebno prevode in pretvorbo v slovenski sistem ocenjevanja. Na primer če se prijavitelj v študijskem letu 2020/21:

* + vpisuje v prvi ali drugi letnik podiplomskega študija in ni v celoti zaključil najmanj enega letnika, predloži ocene dodiplomskega študija z izračunano povprečno oceno, ki ne vključuje ocene diplome;
  + vpisuje v višji letnik študija, za katerega se prijavlja, in je uspešno zaključil najmanj en letnik, predloži vse ocene tega študija z izračunom povprečne ocene brez ocene diplome;
  + vpisuje v drugo ali višje leto podiplomskega študija, ki ga prijavlja, pa študij ni ocenjen z ocenami, predloži spričevalo in povprečno oceno zadnjega, v celoti končanega študija, ki je bil ocenjen z ocenami brez ocene diplome.

Navedene ocene, ki jih bo prijavitelj priložil vlogi do zaključka razpisnega roka, bodo v postopku ocenjevanja vlog upoštevane pri ocenjevanju prijavitelja.

D) **mnenje referenčnega strokovnjaka s področja za katerega se prijavitelj prijavlja o prijaviteljevem delu, dosežkih**, ki ni starejše od 6 mesecev od izteka razpisnega roka z datumom in lastnoročnim podpisom strokovnjaka, s prevodom.

E) **opis študijskega programa z informacijo o trajanju študija, temeljnih predmetih in predavateljih** s prevodom, in obliko študija (npr. redni oziroma »full time« študij).

F) **dokazilo** o stalnem bivališču v Republiki Sloveniji (lahko tudi fotokopija potnega lista ali osebne izkaznice - obe strani).

G)**potrdilo o vpisu v študijsko leto 2020/21** s prevodom oziroma **podpisano izjavo o potrdilu o vpisu za študijsko leto 2020/21** do izdaje potrdila o vpisu (v primeru neposrednega prehoda na doktorski študij tudi sklep o neposrednem prehodu)**.** Ob prijavi prijavitelji podpišejo izjavo o potrdilu o vpisu in so ga dolžni priložiti takoj, ko je to mogoče in najpozneje do 18. 10. 2020, če se študij začne v zimskem semestru oziroma do 1. 3. 2021, če se študij začne v spomladanskem semestru in je bilo to navedeno v vlogi.

H) **vloga tudi na e-nosilcu podatkov**.

**Razpisna dokumentacija**

Razpisno dokumentacijo lahko zainteresirane osebe v razpisnem roku dvignejo v vložišču **Ministrstva za kulturo, Maistrova 10, 1000 Ljubljana** med uradnimi urami (vsak ponedeljek in petek od 9. do 12. ure ter v sredo od 9. do 12. ure in od 14. do 16. ure).

Razpisna dokumentacija je dostopna na spletni strani ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/>, kjer so vsi drugi podatki, povezani z izvedbo javnega razpisa. Ministrstvo v času razpisnega roka zainteresiranim na pisno zahtevo pošlje razpisno dokumentacijo.

**12. Dodatna opozorila**

* Vsem dokumentom v tujem jeziku (izvirniku oziroma kopiji izvirnika) obvezno priložite prevod v uradni jezik Republike Slovenije. Vsako dokazilo, ki je predloženo v tujem jeziku, lahko ministrstvo kadarkoli med postopkom zahteva v sodno overjenem prevodu.
* Ob prijavi navedite vse priloge, ki ste jih priložili.
* Ne pozabite podpisati prijavnih obrazcev in izjav. Brez podpisa prijava ni veljavna.
* Vse obrazce in dokazila je poleg tiskane različice treba obvezno predložiti tudi na e-nosilcu podatkov.
* Prijavitelj se na razpis lahko prijavi samo z eno vlogo, in sicer samo za eno smer na eni izobraževalni instituciji. Upoštevana bo prvoprispela oziroma prva navedena vloga. Zavrže se vloga prijavitelja, ki se hkrati prijavlja na razpis sofinanciranja za štipendije JPR-ŠTIPD-2020.Prijavitelj mora v predpisanih rokih predložiti potrdilo o končani stopnji šolanja pred tisto, za katero se prijavlja in potrdilo o vpisu na izbrani študijski program. V primeru, da bo prijavitelj potrdilo o vpisu priložil v rokih, ki jih izjemoma predvideva razpis, mora prijavi priložiti izjavo, ki je del razpisne dokumentacije in je nato dolžan sam do navedenega roka priložiti vse potrebne dokumente, sicer bo njegova vloga zavržena kot vloga neupravičene osebe. Naknadno dopolnitev s potrdilom o vpisu za katero je prijavitelj podal izjavo je dopustno oddati samo v pisni obliki s prevodom, v navedenem roku in na način, ki velja za oddajo vloge.
* Če se prijavitelj izobražuje v tujini, kjer se ocenjevalni sistem razlikuje od uradnega načina ocenjevanja v Republiki Sloveniji, prijavitelj zagotovi prevod in pretvorbo v sistem ocenjevanja v Sloveniji. Ocene na programih, pri katerih je ocenjevalni sistem drugačen od uradnega načina ocenjevanja v Sloveniji, morajo prijavitelji pretvoriti v enotni sistem ocenjevanja v Republiki Sloveniji (ministrstvo lahko naknadno pozove prijavitelja k predložitvi uradne ocenjevalne lestvice z legendo in razponom ocen, če povprečna ocena ni jasno razvidna (če določene ocene ni na potrdilu, ta ne bo upoštevana)).
* Dopolnitve v skladu z izjavami, ki so del razpisne dokumentacije, mora prijavitelj predložiti v roku in pod pogoji, določenimi v razpisu in se ga v tem primeru ne poziva ponovno k dopolnitvi.
* Ministrstvo lahko kadarkoli med postopkom zahteva sodno overjen prevod dokumentov, predloženih v tujem jeziku.
* Priloge, ki dokazujejo izpolnjevanje iz točke 11. razpisnega besedila ustrezno označite na prilogah vlogi.
* Vlogi priložena dokumentacija se ne vrača.

**13. Oddaja in dostava vlog**

Vloga mora biti izpolnjena na ustreznih razpisnih obrazcih in mora vsebovati vse obvezne priloge in podatke, določene v razpisni dokumentaciji.

A) Vloga mora :

* biti predložena glavni pisarni na naslov: **Ministrstvo za kulturo, Maistrova 10, 1000 Ljubljana** v poslovnem času do **31. 8. 2020** oziroma najkasneje na ta dan oddana na pošti kot priporočena pošiljka,
* biti **v zaprti ovojnici** z zapisom na sprednji strani: NE ODPIRAJ - PRIJAVA NA RAZPIS ŠTIPENDIJ 2020 z oznako JPR-ŠTIP-2020,
* **imeti obvezno oznako** **področja** (npr. GLASBENE UMETNOSTI; glejte točko 3 tega razpisa),
* imeti na hrbtni strani ovitka navedbo vlagatelja: **ime, priimek in naslov**.

**14. Izločitev vlog**

Ministrstvo bo po odpiranju iz nadaljnjega postopka izločilo ter s sklepom zavrglo:

* vse vloge predlagateljev, ki jih ni vložila upravičena oseba;
* prepozne vloge in prepozne dopolnitve vlog;
* vloge, ki so nepopolne.

Za prepozno se šteje vloga, ki ni bila na pošti oddana priporočeno do vključno 31. 8. 2020 ali ni bila do tega dne predložena v vložišču ministrstva.

Dopolnjevanje in spreminjanje vlog sta mogoča do preteka razpisnega roka, z oznako na katero vlogo se dopolnitev nanaša.

Za nepopolno se šteje vloga, ki ne vsebuje vseh obveznih sestavin, ki jih zahteva razpisno besedilo in razpisna dokumentacija. Za nepopolno se šteje tudi vloga, ki je na razpis prispela kot formalno nepopolna in je prijavitelj ne dopolni v zahtevanem pet dnevnem roku.

Za vlogo, ki je ni oddala upravičena oseba, se šteje vloga prijavitelja, ki ne izpolnjuje pogojev pod točko 4 razpisnega besedila. Za vlogo, ki jo je dala neupravičena oseba se šteje tudi vloga prijavitelja, ki se hkrati prijavlja na razpis sofinanciranja za štipendije JPR-ŠTIPD-2020.

Vloge, ki izpolnjujejo vse druge razpisne pogoje in jim je priložena ustrezna izjava ter jih bodo prijavitelji sami dopolnili s:

* potrdilom o vpisu za študijsko leto 2020/21 do vključno 18. 10. 2020 oziroma do 1. 3. 2021, če se šolanje začne v spomladanskem semestru, se bodo obravnavale v postopku ocenjevanja vlog kot vloge, ki jih je vložila upravičena oseba.

V primeru, da izbrani prijavitelj do omenjenih rokov ne bo predložil potrdila o vpisu, se šteje, da je vlogo vložila neupravičena oseba.

Če izbran prijavitelj ni sprejet na izbran študijski program, naveden v prijavi, oziroma v zahtevanem roku ne predloži dokazila o vpisu, ni upravičen do financiranja in pogodba z njim ne bo sklenjena.

Oddaja vloge pomeni, da predlagatelj sprejema vse pogoje in kriterije razpisa.

**15. Odpiranje vlog in obveščanje o izboru**

Odpiranje vlog se bo začelo 4. 9. 2020. Strokovno presojo in ocenjevanje bo strokovna komisija izvedla v skladu s Pravilnikom.

**OPOZORILO!**

**Prijavitelje opozarjamo, da je izvedba postopka razpisa, oznaka JPR-ŠTIP-2020, vezana na proračunske zmogljivosti ministrstva, pristojnega za kulturo. Če pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka razpisa, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.**

**16. Pristojna uslužbenka za informacije in pojasnila**

Pristojna uslužbenka za dajanje informacij in pojasnil je [Saša](mailto:Saša) Jocič (e-pošta sasa.jocic@gov.si, telefon 01 369 5894). Uradne ure ministrstva so vsak dan od 9.00 do 12.00, v sredo tudi od 14.00 do 16.00.

Dr. Vasko Simoniti

minister